b'\n_START_ARTICLE_\nGrb Ob\xc4\x8dine Mozirje\n_START_PARAGRAPH_\nGrb Ob\xc4\x8dine Mozirje je upodobljen na \xc5\xa1\xc4\x8ditu poznogotskega stila, sanitske oblike. Podlaga \xc5\xa1\xc4\x8dita je modra, osrednji motiv na grbu pa je srebrna cerkev z rde\xc4\x8do streho, ki stoji na zelenem trohribu in s tem simbolno opi\xc5\xa1e trg Mozirje._NEWLINE_Trohrib je sestavljen iz treh posameznih krivin. \xc4\x8crna obroba krivin nakazuje njihov vrstni red v prostoru. Sledijo si od prve na levi proti tretji na desni. Osrednja krivina je najve\xc4\x8dja in najvi\xc5\xa1ja._NEWLINE_Iz spoja krivin trohriba se dvigata stranici bele cerkve. Cerkev je, kot celotni grb, orientirana na vertikalno simetrijo z enako levo ter desno polovico. Pro\xc4\x8delje cerkve okra\xc5\xa1uje zidni venec, kateri deli cerkev na pritli\xc4\x8dni in podstre\xc5\xa1ni del. Zidni venec pravokotno prekinjajo \xc5\xa1tirje pilastri, eden na levi in eden na desni polovici poslopja ter dva, stikajo\xc4\x8da se v sredini, ki zdru\xc5\xbeujeta simetri\xc4\x8dni polovici fasade._NEWLINE_Cerkev se na desnem ter levem koncu zaklju\xc4\x8di s stransko fasado, na kateri se poleg zidnega venca nahajajo vrata ter nad njimi dve okni, locirani vsako na svojo stran vrat. Okna in vrata so upodobljena s \xc4\x8drno barvo._NEWLINE_Fasada cerkve se v obeh polovicah poslopja v vi\xc5\xa1ino nadaljuje z visoko rde\xc4\x8do streho, katero zdru\xc5\xbeuje bel stolp z rde\xc4\x8do streho. Rde\xc4\x8da koni\xc4\x8dasta streha stolpa se zaklju\xc4\x8di s kroglo, iz katere se v vi\xc5\xa1ino nadaljuje tanka \xc4\x8drna linija. Stolp je na obeh simetri\xc4\x8dnih polovicah opremljen s \xc4\x8drnim oknom._NEWLINE_Grb je zaklju\xc4\x8den s tremi obrobami \xc4\x8drne, bele in \xc4\x8drne barve. Notranja \xc4\x8drna ter bela obroba sta opti\xc4\x8dno enakih debelin, zunanja \xc4\x8drna obroba pa je tanj\xc5\xa1a.'